V roku 2018 pristála na povrchu Marsu sonda americkej NASA, s názvom InSight. Na palube niesla tepelnú sondu, ktorá čelila viacerým problémom. Sonda sa mala dostať pod povrch Marsu a skúmať tepelné zdroje, ktoré pochádzajú z vnútra planéty. Po pár neúspešných pokusoch sa však vzdáva, píše portál Space.com
Hneď po pristátí čelila tepelná sonda problémom s trením. Keď sa snažila dostať pod povrch, okamžite sa odrazila naspäť, kvôli neočakávane tvrdému regolitu (pozn. redakcie: pôdy na Marse). Americká vesmírna agentúra 14. januára vydala oznámenie, ktoré oficiálne hovorilo, že tepelná sonda opustí historickú misiu na Marse, ktorá mala byť prvá svojho druhu.
Rozhodnutie padlo niekoľko dní po zasadnutí vedeckej komory. NASA žiadala o rutinné predĺženie misie, ktoré bolo nakoniec schválené. Avšak výskum tepelnej sondy bude mať odteraz nižšiu prioritu. Odborníci si totiž všimli, že sonde InSight môže dôjsť energia skôr, než sa predĺžená misia skončí – ak nevyradia z prevádzky určité vedecké nástroje.
A bit of good news from #Mars: our new approach of using the robotic arm to push the mole appears to be working! The teams @NASAJPL/@DLR_en are excited to see the images and plan to continue this approach over the next few weeks. 💪 #SaveTheMole
— NASA InSight (@NASAInSight) March 13, 2020
Improvizované riešenia
Posledný pokus sondy InSight, dostať tepelnú sondu hlbšie pod zem, bol sprevádzaný ľudskými operátormi. Tí použili lopatku na to, aby nasypali pôdu na sondu a následne ju pomocou lopatky "zabili do zeme" ako klinec. Nariadených bolo 500 úderov, aby sa tepelná sonda dostala hlbšie do zeme, no tá sa ani nepohla.
"Skúsili sme všetko, čo sme mohli, no Mars a naša statočná sonda asi nie sú kompatibilní," vyjadril sa Tilman Spohn, jeden z hlavných vyšetrovateľov misie.
Zároveň dodáva, že sa spolu s tímom dozvedeli veľa informácií, ktoré im pomôžu v ďalších snahách dostať sa hlbšie pod povrch Marsu. Ďalšie misie sa rozhodne pokúsia dostať sa pod povrch, aby mohli skúmať ľad, alebo zistiť, či sa pod zemou nachádza mikrobiálny život.
Odborníci tvrdia, že neúspech sondy InSight spôsobili neočakávané vlastnosti pôdy. Materiál, ktorému InSight čelila sa ukázal byť tvrdší než materiál, ktorému čelili dve predchádzajúce misie. Tím sa však poučil a improvizácia v prípade tepelnej sondy ich naučila nové techniky, ktoré môžu využiť pri ďalších misiách